Figyelem: A cikkben közölt szerviztippek a saját - több évtizedes - tapasztalatinkból 
származnak. Ha te úgy érzed, hogy neked ez nem menne, félsz tőle, hogy elrontod, nincs 
elég rutinod - és ami a legfontosabb - nincs olyan szintű műszaki affinitásod a 
szereléshez, hogy belevágj, akkor inkább bízd egy profi szakszervizre a beállítást, 
javítást, vagy a cserét. Mi így csináljuk, ahogy e cikkben leírtuk, nekünk ez működik. Ha 
neked más lesz a végeredmény, akkor vállald a tetteidért a felelősséget, mivel te cseszted 
el... 


Kedves ! 
Ha még itt vagy, akkor gratulálunk. Üdvözlünk a csináld magad mániások táborában. 


A cikk sorozatból megtudhatod, hogy egy adott szerelési műveletnek mi a legegyszerűbb, leggyorsabb, vagy 
leginkább hatékony megoldási módja. Ha lépésről-lépésre követed az utasításokat, akkor kicsi rá az esély, hogy 
hibázz. Tehát fontos a képek sorrendje, egyről a kettőre haladj. Mindig használj jó minőségű szerszámot és 
minőségi kenőanyagot, hogy ne árts az alkatrésznek és maximalizáld az élettartamát. Azoknál a műveleteknél, 
melyek sok vagy drága speciális célszerszámot igényelnek, többnyire ajánlunk valami sufnituning megoldást, 
mellyel kicsivel nagyobb odafigyeléssel, megspórolhatod egy drága célszerszám árát, de ezeket tényleg csak 
saját felelősségre vállad be. Sok rizsa és körítés nem lesz, csak tömören a lényeg, de annak minden szava és 
képe fontos! Az adott képhez tartozó szöveget mindig a kép FÖLÖTT találod! Csapjunk is a lecsóba... 


Olajos kenésű teleszkópok karbantartása: 


A múltkori zsíros kenésű telók után következzenek most az olaj kenésűek. Lehetett volna 
a cím a levegős telók karbantartása is, de az nem fedné pontosan a valóságot, mivel bár 
minden levegős teló olaj kenésű, viszont az olaj kenésű telók között vannak tisztán 
rugósak, és rugó-levegő rendszerűek is. Ilyen például a mai boncolásunk alanya ez a 
Manitou is. 

Az olaj kenés előnye a zsíroshoz képest, hogy még kisebb súrlódású kenést biztosít az 
alkatrészek számára, (jobban mozog a teló) ami ráadásul sokkal kevésbé érzékeny a 
hidegre, mint a megdermedő zsír, tehát télen sem lassul be. Hátránya, hogy az olajat bent 
kell tartani, így jobb, drágább tömítések kellenek hozzá, ezért az olaj kenés, a közép és 
felső kategóriás telók sajátja. Egy levegős, olaj kenésű teló közel sem olyan egyszerű 
szerkezet, mint az alap kategóriás zsíros telók, ezért készülj fel, hogy ez egy hosszú cikk 
lesz... közel 60 képen keresztül mutatjuk be a lépéseket. . . 


Sokak számára dilemma, hogy az alsó vagy felső vége felől kezdjük-e el megbontani a 
telót? Mindkét út járható, de az alulról, a láb felől bontás a praktikusabb. Az esetek nagy 
részében csak a lábaknak van szüksége némi extra kenésre, valamint a csúszóperselyeket, 
szimeringeket kell ellenőrizni, ez a kis szerviz. Ha a becsúszók belső részében lévő 
csillapító, kompressziós, vagy Loch-Out egységet is babrálni kell, az már a nagyszerviz 
kategória, de ahhoz mindenképpen le kell venni a lábakat, ezért is célszerű itt kezdeni. 


A jobb telók lábainak alján is találsz valami állítási lehetőséget, (csillapítás, kompresszió, 
vagy negatív rugó ráfújási lehetőség) Így első körben ezeket a kupakokat kell 
eltávolítani. Leginkább 2-es 2,5-es vagy 3-as imbusz kell hozzá. Fordítsd fejre a telót, és 
így kezdj neki. 


Ha a leszedendő kupak ricnis hangot ad állítás közben, akkor tutira lesz alatta valami 
golyós-rugós egység, ezért óvatosan húzd le a kupakot, hogy ezek ne ugorjanak szét 
minden irányba. 


A rugók háza néha ilyen külön levehető egység, ezt is csavard le. A lábak alján a 
nyomórudakat imbusszal vagy csőkulccsal tudod oldani. Figyelem, a Manitou telók jobb 
szárának alja fordított menetes!!! Ne tépd szét azzal hogy rossz irányban próbálkozol. 


Ha nincs alul állítási lehetőség, akkor többnyire egy méretes alu csavar rögzíti a 
nyomórudat a láb aljához. Ennek oldására jó a villás kulcs is, de még jobb a vékony falú 
csőkulcs. Mielőtt teljesen kitekernéd a csavart, egy gumikalapáccsal üss rá. Erre nem 
mindig van szükség, csak ha a nyomórúd alja, és a láb összeszorulós rendszerű. (ez a 
jobb verzió) Húzd lentebb 2-3 centit a lábakat a becsúszókról. 


Készíts elő egy szélesebb tálat, amibe majd fel tudod fogni a kifolyó elhasználódott 
olajat. Nem azért kell nagy tál, mert olyan sok fog belőle kifolyni, hanem azért, hogy a 
két lábbal egyszerre beletalálj. Könnyen előfordulhat, hogy alig, vagy egyáltalán nem 
folyik ki ilyenkor olaj... Ezen ne lepődj meg, szinte minden gyártó spórol a 
kenőanyaggal. Ha már kb. 1 éve használsz egy telót rendszeresen, és még nem volt 
karbantartva, akkor nagy az esély rá, hogy alig találsz majd a lábakban kenőolajat. 


Fordítsd vízszintesbe a telót, majd húzd le a külső szárakat a becsúszókról. Ilyenkor 
figyelj, hogy fektetve mozgasd a külső szárakat, különben a két csúszópersely között 
rekedt olaj a lábadon, vagy a szőnyegen landolhat. .. Tudom, te ezt leszarod, de 
feleséged, / barátnőd nem biztos hogy értékelni fogja. . . 


Ha levetted a külső szárakat, akkor szabaddá vállnak a nyomórudak. A krómozott, vagy 
eloxált, szépen felületkezelt rúd felől lesz a csillapító /kompressziós, Lock-Out oldal, míg 
a kevésbé szofisztikált oldal rejti a rugózó elemeket. Ez alól csak azok a Dual Air 
rendszerű levegős telók a kivételek, ahol a bal szár is csépen tömített az alulról is 
pumpálható kétkamrás kialakítás miatt. Azokban a bal nyomórúd is szépen megmunkált 
és jól tömített. 


A teló legyen vállal felfelé helyzetben, majd ereszd le a levegőt a a fő légkamrából. Ha 
Dual Air-es a telód, akkor alul a negatív kamrából is. 

Ne lepődj meg. Amikor a fő kamrából kiengeded a levegőt, akkor a nyomórúd beugrik 
majd kissé, ahogy a negatív rugó , erőre kap". 


KS d sál EL seg 


Most már elkezdhetjük megbontani a becsúszók belsőségeit. Használhatsz hozzá 
villáskulcsot is, de mi inkább a vékony falú csőkulcsokat javasoljuk. Jelentősen 
keskenyebb a fejük, mint a egy villáskulcsnak, így garantáltan nem verik le a vállat. 
Valamint mivel nincs bennük nagy élletörés mint a méretes villáskulcsokban, ezért sokkal 


nagyobb felületen fekszenek fel, kevésbé hajlamosak leugrani a záró kupakokról. 


A zárókupak kitekerése előtt feltétlenül ellenőrizd újra hogy leeresztetted-e belőle a 
levegőt, különben rohadt nagy pukkanással fog ledurranni, jó eséllyel magával viszi az 
utolsó menetet is a kupakról, ami nem fogja megkönnyíteni a visszarakását, ráadásul még 
mindent beterít olajjal is... 


A felső zárókupak alatt találod a fő légkamrát, melynek mélyén csücsül a légzáró kupak, 
felette némi sűrű kenőolajjal. Itt sem fogsz sok olajat találni. Max 1-2 köbcentinyi van 
benne. 


Ami van is, azt öntsd le valami kisebb tálkába. Ez a kevés, de sűrű olaj a légzáró kupakot 


keni, és segít a légzárásban is, ezért soha ne önts ide híg olajat. 


Most már nekiállhatsz a rugózó láb alsó részeinek kiszereléséhez. Ezt minden gond 
nélkül csinálhatod villáskulccsal is. A nagy felületű műanyag csavar általában nincs 
agyonbikázva. 


Ez fog kijönni belőle. A narancs kupaktól balra láthatod negatív rugót, ami a villa 
könnyed megindításáért felel. Ha Dual Air-es a telód, akkor a negatív rugó helyén is egy 
légkamrát találsz, aminek nyomását te szabályozhatod. Ez kicsit szélesebb 
személyreszabási lehetőségeket rejt mint a fix keménységű negatív acélrugó. 


A negatív rugó feletti légzáró kupak a teló egyik legprecízebb alkatrésze, ennek 
szorossága nagyban befolyásolja, hogy milyen szépen fog mozogni a villád. 


A jobb légzáró kupakok ilyen hosszított kialakításúak, ez gátolja az elfordulásukat és 
megszorulásukat a szárban, és szebben tudnak mozogni. Felül a világoskék rész egy 
megvezető csúszószalag, alul a fekete pedig az O vagy X gyűrűs tömítés. A kettő közötti 
lyuk biztosítja a csúszó szalag mindkét oldali optimális kenését. 


Térjünk át a jobb szár tetejére, itt általában a kompressziót, és a Lock-Out állítási 
lehetőségeit találhatod. 2-2,5-3 mm-es imbusszal kell kioldani a kupak rögzítő imbuszt. 


Ha van tekerésre kattogó hang, akkor lesz a kupak alatt rugó, és csapágygolyó is, ezért 
csak lassan vedd le a kupakot, és közben a kupak álljon felfelé. Vedd ki a golyókat, és a 
rugókat is, 2-3 szokott lenni belőlük. 


Csőkulccsal tekerd ki a zárókupakot. Elképzelhető, hogy nem lesz könnyű, mivel a 
zárókupak többnyire össze van szerelve a kompressziós vagy Lock-out egységgel, így a 
kitekeréskor annak az ellenállását is le kell győznöd. 


Kezd el kihúzni a kompressziós vagy LO (Lock-Out) egységet. A cső irányának 
megfelelően egyenesen húzd, ne feszegesd, inkább tekerd, ha nagyon nem jönne. 


Ha kint van, akkor egy ilyesmi cuccot láthatsz. Húzd ki (lefelé) a nyomórudat, és mérd le 
hogy a vállak tetejétől milyen mélységben van olaj ebben a szárban. Ezt az infót írd fel, 
később szükség lehet rá. 


Öntsd le egy kisebb edénybe a csillapító olajat. 0,5-1, max.1,5 dl-re számíts. A patronos 
telókban még ennél is kevesebb van. A patront nem kell feltétlenül megbontani, gyakran 
nem is lehet. 


A fejre fordított telónak húzogasd meg oda-vissza a nyomórúdját, hogy a csillapító fej alá 
került olaj is átmenjen a másik oldalra, és ki tudd önteni az alá rakott edénybe. 


Ha a felső rész megvan, akkor jöhet a jobb oldali szár nyomórúdjának kiszerelése 
villáskulccsal, mint ahogy a másik oldalon is csináltuk. 


Ha kijött a nyomórúd, és vele együtt a visszaút csillapító fej, akkor kb. ezt fogod látni. Ne 
tojd össze magad, a csillapító fejet nem kell szétszedni, az szinte soha nem szokott 
elromlani. 


Mivel mostanra minden belsőséget kiműtöttünk a telóból, ideje ellenőrizni az állapotukat. 
Az alábbi képen a bal oldali vég a felső vég, és jobb oldali az alsó. Ez a kompressziós, 
vagy Lock-Out egység. A fekete vége felől a kupak O0-gyűrűjének épségét kell 
ellenőrizned. Ha valaki korábban rosszul szerelte össze, akkor becsípődhet a becsúszó 
menete, és a váll közé, ami roncsolhatja, vagy akár el is vághatja az O-gyűrűt. Ha ép, 
akkor semmi dolgod nincs vele, zsírozd meg, hogy jobban a helyére találjon az 
összeszerelésnél, és tökéletes legyen a légzárása. Mivel a kompressziós egység fejének 
(jobb oldali piros) tömítése nem mozog, ezért ez szinte soha nem szokott tönkre menni 
így elég ha vetsz rá egy pillantást hogy minden rendben van-e vele. 

Az alábbi képen a jobb oldali vég a felső vég, és a bal oldali az alsó. Ez a visszaút 
csillapító egység. A jobb oldali felső végével sokat nem kell foglalkoznod. A világoskék 
csúszó szalag úgy van méretezve, hogy kb. 1 tized mm-ek kisebb az átmérője, mint a 
becsúszó belső átmérője, így szinte nem is ér a becsúszóhoz mozgás közben, hanem egy 
vékony olajfilmen csúszik, kb. mint a motorok dugattyúi a hengerfejben. Told vissza 
most olaj nélkül a becsúszóba, és ellenőrizd, hogy elég finoman jár-e. Ha szoros, cseréld 
le, vegyél belőle kicsivel vékonyabbat. A bal oldali fekete kupakban van az olajos telók 
legfontosabb, és legszorosabb tömítése. Ez tartja bent a nyomás alatt lévő olajat a 
becsúszóban, és ez akadályozza meg hogy az leszivárogjon a teló lábába. Ezt 
mindenképpen ellenőrizd. Ha túl könnyen jár az sem jó, mert akkor nagy terhelésnél 
átszivárog rajta az olaj, és lassan elmúlik a csillapításod. Ha túl szoros az sem jó, mert 
nagyon gátolja a teló mozgását. Érzéketlen és letapadós lesz tőle a mozgás. Ha úgy ítéled 
meg hogy csere érett, akkor le kell majd szedned a csillapító fejet, hogy lehúzd a fekete 
kupakot a nyomórúdról és ki tudd cserélni benne a tömítést. Ez általában egy 
kereskedelmi forgalomban is könnyen beszerezhető O-gyűrű szokott lenni. 


A bal szárban található a rugózó egység. A Solo Air-es telóknál van a nyomórúdon egy 
negatív rugó is, mint a képen. Ha Dual Air-es a telód, akkor viszont a narancssárga 
kupakban is találsz majd egy komolyabb tömítést, ami megakadályozza a rugózó szárban 
lévő negatív kamra levegőjének elszökését. Jelen esetben csak a jobb oldali fő légkamra 
elválasztó dugó fején lévő csúszó szalagra, és az alatta lévő tömítésre kell figyelni. Ne 
legyen túl szoros, hogy könnyen, és szépen mozogjon a teló, de ne legyen túl enyhe sem, 
mert akkor meg könnyen elveszítheti a légnyomást. 


Ellenőrizd az olajzáró / porlehúzó szimeringek állapotát is. Ha már régi, berepedezett, 
kopott, cseréld le. Vedd le róla a szorító rugót, hogy alatta is megnézd, hogy nincs-e 
berepedezve. A szimering alatt találod a szivacsgyűrűt, mint látod gyári állapotban szinte 
totál száraz... Na majd ezen is segítünk. 


Nézd át az alsó és a felső csúszóperselyt is, hogy nem látsz-e rajtuk kopás nyomokat., 
vagy nem rekedt-e meg köztük valami szennyeződés. 


Ha ki kell cserélni a szimeringet, akkor vegyél egy tipusazonos modellt, majd egy lapos 
fejű csavarhúzóval nyúlj alá a réginek, és az egyik-másik oldalát váltogatva feszegesd ki. 
Ha megvan az új, azt csak vissza kell nyomkodni a helyére. 


Szóval a szivacsgyűrűk. . .. Hihetetlen, de még ezek olajozásán is spórolnak a gyártók... 
A legegyszerűbb ha belenyomkodod és megáztatod egy adag friss olajban, hogy alaposan 
megszívják magukat. Ha már használhatatlan állapotban van, akkor akár ezt is 
kicserélheted. A szimering szettekhez többnyire ezt is szokták mellékelni. 


Kitartás, innen már könnyebb lesz, hiszen csak az összeszerelési műveletek vannak hátra. 
Először rakd vissza a bal szárba a nyomórudat minden szerelékével, alaposan bezsírozott 
negatív rugóval. Azokra az élekre, ahol valami érintkezhet valamivel mindenképpen 
rakjál kenőanyagot, lehetőleg telózsírt. 


Villáskulccsal rögzítsd a zárókupakot a becsúszó aljában. Ha korábban leszedted a bal 


nyomórúdról a távtartót vagy a felkoppanásgátló gumibakot, akkor most ideje 
visszarakni. Ezekre is rakj telózsírt. 


Rakd vissza a nyomórudat a jobb szárba is. 


Rögzítsd villáskulccsal. Nem kell agyontépni, de azért kellő erővel húzd meg. 


Rakd vissza fő légkamra kupakot a bal szárba, majd nyomkodd bele, ameddig csak 
tudod. A többit majd elintézi a légnyomás. 


Ne felejtsd el tölteni kb. 2-3 ml-nyi sűrű kenőolajat a légzáró dugó felé. Ez elég arra hogy 
folyamatosan kenje az állandóan mozgó légzáró kupakot. Itt egyébként van némi tuning 
lehetőség a rendszerben, mivel tudsz játszani a rátöltött olaj mennyiségével. Ha többet 
töltesz bele, akkor progresszívebb lesz az út vége, hamarabb keményedik fel. Kevés 
olajjal lineáris utat kapsz. Mi ide a Motorex Superglist ajánljuk, mivel ez jó sűrű, és 
nehezebben szivárog át az alsó lábakba. 


Ha nincs Superglis-ed, akkor 15W-s teló olajat is használhatsz. Az sem hülyeség, ha a 
hígabb olajba nyomsz némi telózsírt is, ami sűríteni fog majd rajta. 


Tekerd be a felső légzáró kupakot, de csak az után, hogy a kupakmenetes részét, és a 
gumigyűrűt megzsíroztad. Ez zsír segít bent tartani a nagy nyomást, amikor igen 
keményen zúzol. 

Rögzítsd a kupakot csőkulccsal. Nem kell agyontépni. 


Pumpáld fel telópumpával a rugózó szárat a gyárilag előírt nyomásra, amit többnyire 
megtalálsz a teló lábán. 


Töltsd vissza a jobb oldali csillapító oldalba a gyárilag előírt, vagy az általad (korábban) 
lemért olaj mennyiséget. Amikor belement, húzogasd meg 1-2-szer a nyomórudat fel le, 
hogy a fej alá is becsurogjon az olaj. Most mérj egy olajszintet a váll tetejétől. Kisebb 
számot kell hogy kapj, mint az a távolság, amit a kupak felfekvő felültétől a 


kompressziós szelep tetejéig mérsz. 


. 


Ne feledd, ha a kompressziós szelep nem ér bele az olajba, akkor nem fog működni a 
kompresszió állítás, és nem is tudod majd lezárni a telót a Lock-Out karral. Az olajszint 
magasságával itt is tudod kis mértékben szabályozni a progresszivitást. 


Rögzítsd a jobb oldali kupakot csőkulcs segítségével. 


Ne felejtsd el visszarakni a , racsnihangot" előállító rugókat és golyókat. 


Ha minden a helyén, akkor rögzítsd a kis imbusszal a LO kar kupakját. 


Mivel a becsúszókba már minden belsőséget beszereltél, ezért ideje berakni a külső 
szárakba az olajjal alaposan átitatott szivacsgyűrűket. Ellenőrizd többször is, hogy 
rendesen beraktad-e, nincs-e megtekeredve, mert ha becsípődik a becsúszó és a 
csúszópersely közé akkor ez is jelentősen tudja lassítani a telőó mozgását. 


Húzd fel óvatosan a külső szárakat a becsúszószárakra. Ügyelj, hogy a szimering gumi 
nyelvei mindenütt szépen felfeküdjenek a becsúszóra, és ne legyenek sehol sem 
becsípődve. 


Mielőtt teljesen ütközésig rátolnád a külső szárakat a becsúszókra, fordítsd fejre a villát, 
majd mindkét szárba töltsd fecskendővel 15-20 ml kenőolajat. Ide már nem kell sűrű 
olajat használnod. Az S5W-sel jobban fog mozogni a teló, mint pl a sűrű 15 W-el. 


Rögzítsd a nyomórudak alját a külső szárakhoz. 


Rakd vissza az alsó ricnis egységet. 


Majd mehet bele a rugó és a csapágygolyó. 


Rakd a helyére a csillapítás állító kupakot, és rögzítsd alaposan az imbusszal, hogy el ne 
hagyd, mert utólag elég nehéz beszerezni. . . 


Rögzítsd a bal szár nyomórúdját is. Könnyebb megtenni ha alaposan fel van fújva teló, 
mert akkor a nagy légnyomás gátolja, hogy a csavar megszorításánál ne tekeredjen el a 
nyomórúd is, hanem összeszoruljanak. 


Húzd meg alaposan egy villáskulccsal vagy csőkulccsal. Már majdnem készen vagy. 


Nem maradt más hátra, csak hogy papír törlővel törölgesd át a frissen karbantartott 
telódat, majd féktárcsa zsírtalanítóval fújd át, és töröld át még egyszer. Elkészültél. 


A teló szerelés mint láthatod elég sok szerszámot igényel, nem nagyon lehet megúszni 
kevesebből... Es ez még csak egy olyan teló volt, amihez nem kell semmi drága gyári 
célszerszám... 


Ide kattintva tudsz telópumpát beszerezni ami nélkülözhetetlen ha levegős telód 
van! 


Ide kattintva bármikor elolvashatod e cikket a weboldalunkon, még ennél is jobb minőségben. 


Örülünk ha segíthettünk! 
Körhátszelet! 


Ardó Tamás 
BikePro WebShop 


Ha mégsem szeretnél ilyen cikkeket olvasni, akkor itt tudsz leiratkozni. 


